இந்த பிரச்சனையை சமாளிக்க மற்றொரு உத்தி கண்டுபிடிக்கப்பட்டது. அது பிளாக்-பிகர் டெக்னிக். இந்த உத்தி அடிப்படையில் கருப்பு உருவ (சில்லவுட்) உத்தியைப் போன்றதுதான் ஆனால் ஒரே வித்தியாசம் மனித உருவங்களின் ஆடைகளும், வெளிப்புற உடல் வலையு சுழிவுகளும் சிறிய கூரான கருவிக் கொண்டு செதுக்கப்பட்ட கோடுகளின் மூலம் பிரித்துக் காட்டப்பட்டது. அதோடு சேர்த்து வெள்ளை மற்றும் வெளிர் சிகப்பு நிற வர்ணமும் ஏற்ற இடங்களில் தீட்டப்பட்டது. இதற்கு மிகச் சிறந்த உதாரணமாக கிளைடியஸ் என்கிற ஓவியர் வரைந்த ஓவியத்தை காட்ட முடியும். இந்த ஓவியம் இலியத் காவிய கதை மாந்தர்களான அஜாக்சையும், அக்கீலிசையும் சித்தரிக்கிறது. போரில் உயிர் இழந்த அக்கீலிசின் சடத்தை தன் தோலில் தூக்கி வைக்கும் அஜாக்சின் செயலை சொல்கிறது இந்த ஓவியம். அக்கீலிசின் உயிர் அற்ற உடல் இந்த ஓவியத்தில் இயல்பாக காட்டப்பட்டிருக்கிறது. சடத்திலிருந்து கீழ் நோக்கி தொங்கும் அக்கீலிசின் தலை முடியே இதற்கு மிகச் சிறந்த உதாரணம். மேலும் அக்கீலிசின் கதாபாத்திர குணாதிசயத்தை விளக்கும் ஒரு அம்சமும் இருக்கிறது. அது உயிரற்ற அக்கீலிசின் கால்கள். அக்கீலீஸ் மிகச் சிறந்த ஓட்டப்பந்தைய வீரன். படுவேகமாக ஓடக் கூடியவன் என்று ஓமர் குறிப்பிடுகிறார். ஓட்டப் பந்தைய வீரர்களின் கால்கள் உடலின் மற்ற பாகங்களைவிட பெரிதாகவும் கட்டுறுதியாகவும் இருக்கும் என்பது என்றும் மாறாத விசயம் இதை கிளைடியஸ் மிகச் சிறப்பாக இந்த ஓவியத்தில் வெளிப்படுத்திருக்கிறார். அஜாக்சின் கால்களுடன் ஒப்பிடும்போது அக்கீலிசின் கால்கள் பெரிதாக இருப்பதை சொல்லியும் விளக்கவேண்டிய அவசியம் இல்லைதானே. உடல் உறுப்புகள் அனைத்தும் மிகத் தெளிவாக செதுக்கிய கோடுகளின் மூலம் பிரித்தும், தனித்தும் காட்டப்பட்டிருப்பது இந்த ஓவியத்தின் சிறப்புகளில் ஒன்று.